टीम में 2 तमिलनाडु के रहने वाले; मुख्यमंत्री बोले- एक-एक चीज को देखकर रिपोर्ट देंगे
Bihar Labourers Attacked In Tamil Nadu; तमिलनाडु में बिहारियों पर हमले की तस्वीरों और वायरल हुए वीडियो की सच्चाई जांचने के लिए बिहार सरकार की स्पेशल टीम आज रवाना हो गई।
बिहारियों पर कथित हमले की सच्चाई जांचने के लिए बिहार सरकार की स्पेशल टीम तमिलनाडु पहुंच गई है। टीम ने चेन्नई के जिलाधिकारी, तमिलनाडु के लेबर डिपार्टमेंट के कमिश्नर और अन्य अधिकारियों के साथ मीटिंग की है। बिहार सरकार ने जिन 4 अधिकारियों को भेजा है, उनमें 2 मूल रूप से तमिलनाडु के ही रहने वाले हैं। इनके जाने से वहां भाषा की दिक्कत नहीं आएगी और बातों को बेहतर तरीके से समझा जा सकेगा।
इधर, इस मामले में तमिलनाडु के मुख्यमंत्री एम के स्टालिन ने बिहार के मुख्यमंत्री नीतीश कुमार से फोन पर बात की है। उन्होंने कहा है कि हम अपने प्रवासी भाइयों की सुरक्षा करेंगे। दहशत फैलाने वालों के खिलाफ सख्त कार्रवाई होगी। अफवाह फैलाने वाले देश की अखंडता के खिलाफ हैं।
इस मामले पर मुख्यमंत्री नीतीश कुमार ने कहा कि परसों ही अखबारों से मुझे हमले की जानकारी मिली। इसके बाद मैंने अधिकारियों को इसे देखने के आदेश दिए थे। अधिकारियों ने वहां के अधिकारी से बात की है। आज हमारी टीम जा रही है। वहां एक-एक चीज को देखेगी। हर पहलू से जांच होगी।
वरिष्ठ पुलिस अधिकारियों के नेतृत्व में गई है टीम
बिहार के प्रवासी कामगारों पर हुए कथित हमले की जांच को लेकर वरिष्ठ पुलिस अधिकारियों के नेतृत्व में टीम तमिलनाडु के लिए रवाना हुई। टीम उन प्रभावित क्षेत्रों का दौरा करेगी, जहां के बारे में खबर मिली है कि वहां बिहारी कामगारों पर स्थानीय लोगों ने हमला किया है।
टीम में ग्रामीण विकास विभाग के सचिव बाला मुरुगन डी, सीआईडी के आईजी पी कन्नन, श्रम संसाधन विभाग के विशेष सचिव आलोक कुमार और एक वरीय पुलिस अधिकारी शामिल हैं। बाला मुरुगन डी और पी कन्नन मूल रूप से तमिलनाडु के रहने वाले हैं।
पटना एयरपोर्ट पर ग्रामीण विकास विभाग के सचिव बाला मुरुगन डी ने कहा कि अभी वह जाकर वहां की स्थिति का जायजा लेंगे। फिर सरकार को उसकी रिपोर्ट भेजेंगे।
बता दें कि शुक्रवार को मुख्यमंत्री नीतीश कुमार से भाजपा ने इसकी मांग की थी। प्रतिपक्ष के नेता विजय सिन्हा और विधान परिषद के प्रतिपक्ष के नेता सम्राट चौधरी ने मुख्यमंत्री से जाकर मुलाकात की थी। उसके बाद आनन-फानन में मुख्यमंत्री नीतीश कुमार ने बिहार के मुख्य सचिव आमिर सुबहानी और डीजीपी आर एस भट्टी को बुलाकर टीम बनाने को कहा और उन्हें बहुत जल्द तमिलनाडु भेजने की बात कही थी।
तमिलनाडु में गरमाई राजनीति
इस मसले पर तमिलनाडु में भी राजनीति गरमा गई है। तमिलनाडु के बीजेपी अध्यक्ष के अन्नामलई ने एक के बाद एक कई ट्वीट किए। उन्होंने लिखा- प्रवासी भारतीयों पर हमले की झूठ खबर देखकर दुख हो रहा है। जबकि डीएमके के सांसद इन लोगों पर हमेशा कमेंट करते हैं। इन्हें पानीपुरी वाला बुलाते और उनके गठबंधन के सहयोगी उनके पलायन की मांग करते रहे हैं। जो आज हम देख रहे हैं।
स्टालिन बोले- प्रदेश की प्रतिष्ठा खराब कर रहे हैं
तमिलनाडु के मुख्यमंत्री की ओर से प्रेस रिलीज जारी हुई है। इसमें स्टालिन ने कहा है कि मैंने बिहार के मुख्यमंत्री और मेरे भाई नीतीश कुमार से फोन पर संपर्क किया। इस मुद्दे पर बात की है। मैंने उन्हें विश्वास दिलाया कि सभी कार्यकर्ता हमारे कार्यकर्ता हैं जो तमिलनाडु के विकास में मदद कर रहे हैं। इसलिए मैंने आश्वासन दिया है कि इनमें से कोई भी मुद्दा उन पर प्रभाव नहीं डालेगा। प्रवासी मजदूरों पर हमले की अफवाह फैलाने वाले भारत की समरसता के खिलाफ हैं। ओछी राजनीति करने के मकसद से सोशल मीडिया पर की जा रही पोस्ट बेहद निंदनीय है।
मुख्यमंत्री स्टालिन बोले कि कुछ उपद्रवी तमिलनाडु की संस्कृति को नीचे गिराने और राज्य की प्रतिष्ठा खराब करने की कोशिश कर रहे हैं, लेकिन उनके प्रयासों को विफल कर दिया जाएगा। अन्य राज्यों में हुई घटनाओं के वीडियो के साथ फर्जी खबरें फैलाने वालों के खिलाफ कड़ी कानूनी कार्रवाई की जाएगी। यह मुद्दा तब शुरू हुआ जब बिहार के एक पत्रकार ने दो व्यक्तियों के बीच झड़प का वीडियो पोस्ट किया और आरोप लगाया कि यह तमिलनाडु में हुआ था।
एमके स्टालिन ने कहा कि पत्रकारों और मीडिया को अपनी जिम्मेदारी समझनी चाहिए। पहले फैक्ट चेक करना चाहिए और पत्रकारिता नैतिकता के साथ काम करना चाहिए। उन्होंने प्रवासी मजदूरों को संबोधित करते हुए कहा कि प्रवासी मजदूरों को डरने की जरूरत नहीं है। अगर कोई खतरा है, तो आप हेल्पलाइन नंबर पर संपर्क कर सकते हैं। पुलिस ने हेल्पलाइन नंबर 94981-01320, 0421-2970017 जारी किया है।
बिहार में तमिलनाडु के मुख्यमंत्री पर दर्ज हुआ मुकदमा, 18 मार्च को सुनवाई
तमिलनाडु मामले में मुजफ्फरपुर के सीजीएम कोर्ट में परिवाद दायर कराया गया है। परिवाद तमिलनाडु के मुख्यमंत्री एम के स्टालिन के खिलाफ दर्ज कराया गया है। 18 मार्च को पूरे मामले की सुनवाई होगी। पढ़ें पूरी खबर...​​​​​​​